
1. Իրավական ակտի անհրաժեշտությունը (նպատակը).
Սույն նախագծի ընդունման անհրաժեշտությունը բխում է 2025 թվականի մարտի 21-ին կայացած ԽԱ/10-2025 արձանագրությամբ (այսուհետ՝ Արձանագրություն) ամրագրված երրորդ հարցի քննարկումից, որի շրջանակում բարձրաձայնվել են
ՀՀ տարածքում հասցեավորման համակարգի ներկա գործնական խնդիրները և առաջարկվել են կառուցվածքային բարեփոխումների նոր մոտեցումներ և մեխանիզմներ։
2. Կարգավորման հարաբերությունների ներկա վիճակը և առկա խնդիրները.
Ըստ հասցեների տրամադրման գործող մեխանիզմի քաղաքացին կամ իրավաբանական անձն անշարժ գույքի հասցե ստանալու նպատակով դիմում է ներկայացնում համայնք, այնուհետև նախնական հասցեի հայտը համայնքն ուղարկում է Կադաստրի կոմիտե (այսուհետ՝ Կոմիտե)՝ տվյալների բազաների հետ համեմատելու և ստուգելու նպատակով, Կոմիտեի դրական կարծիքի դեպքում միայն համայնքի ղեկավարը տվյալ հասցեի վերաբերյալ կայացնում է որոշում, վերջինս էլեկտրոնային համակարգ ներբեռնելուց հետո քաղաքացին տեղեկանում է հասցեի տրամադրման կայացված որոշման մասին, որից հետո միայն դիմում է Կոմիտե՝ հասցեի վերջնական գրանցման համար։ Նկարագրված ցիկլը ներդրվել է 2021 թվականից, սակայն գործնական առումով արդյունավետ չէ, հաշվի առնելով այն հանգամանքը, որ վերջինս չի տալիս այն կարևոր գործիքակազմը, որն անհրաժեշտ է չհասցեավորված օբյեկտներն ամբողջությամբ հասցեավորելու կամ ի հայտ եկած թերությունները շտկելու համար։
   Ներկայումս առկա հասցեների բազան ձևավորվել է անշարժ գույքի տեղեկատվական համակարգում առկա հասցեներից, անշարժ գույքին հասցե տրամադրելու անհատական, ինչպես նաև խմբային որոշումներից։ Այսինքն՝ հասցեների շտեմարանը ձևավորվել է տարբեր շտեմարաններից տվյալներ հավաքագրելու միջոցով։ Կադաստրի կոմիտեի կողմից իրականացվող գործառույթների ընթացքում պարբերաբար հայտնաբերվում են առկա հասցեների թերություններ և միջոցներ են ձեռնարկվում դրանք շտկելու ուղղությամբ։ Անվիճելի է, որ անշարժ գույքի հասցեները պետք է համախմբված լինեն մեկ միասնական շտեմարանում և արտացոլեն ոչ միայն անշարժ գույքի իրական տեղադիրքը, այլև ունենան միատեսակ ստանդարտացված ձևաչափ։ Նշվածի կարևորությունը հիմնավորվում է նաև հասցեների տարբեր ոլորտներում, այդ թվում՝ տարբեր պետական գործառույթների շրջանակներում մասշտաբային կիրառելիությամբ։
3․ Կարգավորման առարկան և բնույթը․
Իրավական որոշակիության ապահովման, անշարժ գույքի հասցեավորման գործընթացի միասնականացման և հասցեների վերաբերյալ պաշտոնական էլեկտրոնային տեղեկատվական բազայի ձևավորման նպատակով Նախագծով առաջարկվում է լրացումներ և փոփոխություններ կատարել «Գույքի նկատմամբ իրավունքների պետական գրանցման մասին» օրենքում։
Մասնավորապես, Օրենքի 2-րդ հոդվածում նախատեսվում է լրացնել «հասցեների շտեմարան» և «հասցեների շտեմարանի տեղեկատվական բազա» հասկացությունները՝ հստակեցնելով դրանց իրավական բովանդակությունը։ Ըստ այդմ՝ հասցեների շտեմարանը սահմանվում է որպես անշարժ գույքի պետական ռեգիստրի կողմից վարվող հասցեավորված օբյեկտների հասցեների միասնական պաշտոնական էլեկտրոնային տեղեկատվական համակարգ, իսկ հասցեների շտեմարանի տեղեկատվական բազան՝ որպես հասցեների շտեմարանում առկա՝ հաստատված ստանդարտներին համապատասխան հասցեների վերաբերյալ տվյալների համախումբ։
Նախագծով նոր խմբագրությամբ է շարադրվում Օրենքի 25-րդ հոդվածի 3-րդ մասը՝ սահմանելով այն դեպքերը, երբ գույքի նկատմամբ սեփականության կամ հողամասի կառուցապատման իրավունքների պետական գրանցման համար անհրաժեշտ է ներկայացնել անշարժ գույքի հասցե տրամադրելու մասին իրավասու մարմնի որոշումը։ Նման որոշման ներկայացումը պահանջվում է, եթե գույքը Կառավարության սահմանած կարգով հասցեավորման ենթակա օբյեկտ է և առկա է հետևյալ դեպքերից որևէ մեկը՝
· ներկայացվել է գույքի նկատմամբ առաջին անգամ սեփականության կամ կառուցապատման իրավունքի պետական գրանցման դիմում, և իրավահաստատող փաստաթղթերում նշված չէ գրանցման ներկայացվող անշարժ գույքի հասցեն կամ նշված հասցեն չի համապատասխանում Կառավարության սահմանած պահանջներին.
· պետական գրանցում ստացած գույքի հասցեն ներառված չէ հասցեների շտեմարանում՝ «ներբնակավայրային աշխարհագրական օբյեկտի անվանում» կամ «անշարժ գույքի հերթական համար» վավերապայմանների բացակայության հիմքով, և անշարժ գույքի պետական ռեգիստրի մոտ առկա տվյալները բավարար չեն այն հասցեների շտեմարանում ներառելու համար.
· պետական գրանցում ստացած գույքի հասցեն ներառված է հասցեների շտեմարանում որպես այլ գույքի հասցե.
· ներկայացվում է անշարժ գույքերի միավորման կամ անշարժ գույքի միավորների բաժանման գրանցման դիմում՝ բացառությամբ Օրենքի 46-րդ հոդվածով սահմանված դեպքերի։
Նշված կարգավորումների հետ փոխկապակցված փոփոխություն է նախատեսվում նաև Օրենքի 28-րդ հոդվածում։ Սահմանվում է, որ պետական գրանցման վարույթը ենթակա է կասեցման, եթե չի ներկայացվել Օրենքի 25-րդ հոդվածի 3-րդ մասով նախատեսված՝ անշարժ գույքի հասցե տրամադրելու մասին իրավասու մարմնի որոշումը, իսկ Օրենքի 44-րդ հոդվածի 6-րդ մասով նախատեսված դեպքում՝ նաև հասցեի որոշման մեջ նշված համապատասխան տեղական վճարի վճարման անդորրագիրը։
Միաժամանակ, Օրենքի 28-րդ հոդվածում նախատեսվում է նաև բացառություն, ըստ որի՝ եթե պետական գրանցում ստացած գույքի հասցեն պարունակում է «ներբնակավայրային աշխարհագրական օբյեկտի անվանում» և «անշարժ գույքի հերթական համար» վավերապայմանները, սակայն Կառավարության սահմանած պահանջներին չհամապատասխանելու որևէ հիմքով չի ներառվել հասցեների շտեմարանում, ապա այդ հանգամանքը չի կարող հիմք հանդիսանալ գրանցման վարույթը կասեցնելու համար։ Նման դեպքում իրավունքի պետական գրանցումն իրականացվում է, իսկ դիմողին միաժամանակ տրամադրվում է տեղեկատվություն՝ գույքի հասցեն հասցեների շտեմարանում ներառված չլինելու վերաբերյալ։ Դրանից հետո անշարժ գույքի պետական ռեգիստրը ձեռնարկում է անհրաժեշտ միջոցներ՝ տվյալ գույքի ճշտված հասցեն հասցեների շտեմարանում ներառելու ուղղությամբ։
Նախագծով առաջարկվում է նաև Օրենքի 37-րդ հոդվածից հանել հասցեների տրամադրման որոշման վերաբերյալ հիշատակումը՝ հաշվի առնելով այն հանգամանքը, որ հասցեավորման գործընթացը վերակազմակերպվում է հասցեների շտեմարանի վարման և հասցեի՝ շտեմարանում ներառվելու իրավական նշանակության հիման վրա։
Նախագծով Օրենքի 44-րդ հոդվածը շարադրվում է նոր խմբագրությամբ՝ վերանայելով անշարժ գույքի հասցեավորման և հասցեների փոփոխման գործող մոտեցումները։
Նախագծով նախատեսվում է, որ նոր հասցեի տրամադրումը կամ հասցեի փոփոխությունը կարող է իրականացվել նաև առանձին՝ առանց գույքի նկատմամբ իրավունքի պետական գրանցման գործընթացի։ Միաժամանակ սահմանվում է, որ անշարժ գույքի հասցեն համարվում է տրամադրված կամ փոփոխված հասցեների շտեմարանում ներառվելու պահից։ Այս մոտեցմամբ իրավական նշանակություն է ստանում ոչ թե հասցեի վերաբերյալ առանձին վարչարարական գործողության ձևական առկայությունը, այլ հասցեի ներառումը միասնական պաշտոնական էլեկտրոնային շտեմարանում։
Նախագծով ամրագրվում է նաև անշարժ գույքի պետական ռեգիստրի ակտիվ դերակատարումը հասցեների շտեմարանի տեղեկատվական բազայի ամբողջականությունը, հավաստիությունը և ճշգրտությունն ապահովելու գործընթացում։ Մասնավորապես, անշարժ գույքի պետական ռեգիստրը կարող է հասցեավորումն իրականացնող լիազոր մարմինների ներկայացմամբ, իսկ օրենքով նախատեսված դեպքերում նաև սեփական նախաձեռնությամբ իրականացնել գույքի հասցեավորմանը կամ հասցեների փոփոխմանն ուղղված գործողություններ։
Կարևոր է ընդգծել, որ առաջարկվող կարգավորմամբ անշարժ գույքի պետական ռեգիստրին հասցեի գրանցման լիազորություն այլևս չի վերապահվում։ Այդ նպատակով նախատեսվում է, որ անշարժ գույքի պետական ռեգիստրը կարող է հասցեավորումն իրականացնող լիազոր մարմիններին Կառավարության սահմանած կարգով ներկայացնել հիմնավորված առաջարկություններ՝ չհասցեավորված կամ Կառավարության սահմանած կարգի պահանջների խախտմամբ հասցեավորված անշարժ գույքի միավորների հասցեավորման կամ հասցեների փոփոխման վերաբերյալ։ Նշված առաջարկությունների ներկայացման և քննարկման կառուցակարգի ներդրումն ինքնին ենթադրում է համայնքներին համապատասխան թվային գործիքի տրամադրում, որի միջոցով վերջիններս հնարավորություն կունենան ուսումնասիրելու ներկայացված առաջարկությունները, հաստատելու կամ գրավոր առարկություն ներկայացնելու: Այնուհետև հաստատված հասցեները՝ ներկայացված առաջարկին համապատասխան ներառվում են հասցեների շտեմարանում։ Ընդ որում, եթե լիազոր մարմինը առաջարկությունները ստանալու օրվանից եռամսյա ժամկետում դրանք չի հաստատում կամ գրավոր առարկություն չի ներկայացնում, անշարժ գույքի պետական ռեգիստրը իրավասու է բացառապես իրավունքի պետական գրանցում ստացած անշարժ գույքերի հասցեները՝ իր ներկայացրած առաջարկին համապատասխան, ներառել հասցեների շտեմարանում։
Նախագծով տարբերակվում են գրանցված և չգրանցված անշարժ գույքի հասցեավորման դեպքերը։ Գրանցված անշարժ գույքի մասով հասցեավորումն իրականացնող լիազոր մարմինները հասցեավորման կամ հասցեի փոփոխման գործողությունները կատարում են անվճար հիմունքներով։ Միաժամանակ, նշված կարգավորման շրջանակներում Երևան համայնքի համար նախատեսվել է բացառություն՝ հասցեավորման կամ հասցեի փոփոխման գործողություններն անվճար իրականացնելու պահանջը տարածելով միայն Երևան քաղաքի՝ համայնքի կարգավիճակ ձեռք բերելուց հետո հասցեավորված անշարժ գույքի նկատմամբ։ Նշված տարբերակումը պայմանավորված է այն հանգամանքով, որ մինչև համայնքի կարգավիճակ ձեռք բերելը Երևանն ունեցել է մարզի կարգավիճակ, իսկ անշարժ գույքի հասցեավորման համար համապատասխան վճար գանձելու իրավասությունն առաջացել է համայնքի կարգավիճակ ձեռք բերելուց հետո։Չգրանցված անշարժ գույքի միավորների մասով հասցեավորման լիազորություն ունեցող մարմինները անշարժ գույքի պետական ռեգիստրի ներկայացրած առաջարկությունների հիման վրա պարտավոր են եռամսյա ժամկետում տրամադրել հասցեի որոշում՝ դրանում նշելով նաև վճարման ենթակա համապատասխան տեղական վճարի չափը, որի վճարումից հետո հասցեն ներառվում է հասցեների շտեմարանում։
Նախագծով սահմանվում է նաև հասցեների շտեմարանում անշարժ գույքի նոր հասցեի կամ հասցեի փոփոխության հիմքով գրանցված իրավունք ունեցող անձանց ծանուցման կարգը։ Վերջիններս ծանուցվում են անշարժ գույքի պետական ռեգիստրի պաշտոնական կայքէջի էլեկտրոնային համակարգի «Անձնական գրասենյակ» բաժնի միջոցով, իսկ նրանց դիմումով տրամադրվում է նաև նոր գրանցման վկայական՝ հասցեի փոփոխության վերաբերյալ նշումով։
Նախագծով ուժը կորցրած է ճանաչվում նաև Օրենքի 74-րդ հոդվածի 4-րդ մասը՝ պայմանավորված անշարժ գույքի հասցեավորման և հասցեների շտեմարանի վարման նոր կարգավորումների ներդրմամբ։
Միևնույն ժամանակ հարկ է ընդգծել, որ ներկայացված նախագծերով առաջարկվող կարգավորումները քննարկվել են նաև Տեղեկատվական համակարգերի կառավարման խորհրդի 2026 թվականի մայիսի 8-ի նիստում և ստացել դրական դիրքորոշում։
Նախագծով սահմանվել են անցումային դրույթներ, մասնավորապես՝ նախատեսվել է, որ օրենքն ուժի մեջ մտնելուց հետո երեք տարվա ընթացքում անշարժ գույքի պետական ռեգիստրն իր տեղեկատվական շտեմարաններում և համակարգերում առկա անշարժ գույքերի հասցեները, որոնք համապատասխանում են Կառավարության որոշմամբ սահմանված պահանջներին, ներառում է հասցեների շտեմարանում:
Միաժամանակ նախատեսվել է, որ Նախագծով կարգավորվող իրավահարաբերությունների նկատմամբ չեն կիրառվում «Տեղական ինքնակառավարման մասին» օրենքի 93-րդ հոդվածի 2-րդ մասի և «Երևան քաղաքում տեղական ինքնակառավարման մասին» օրենքի 73-րդ հոդվածի 2-րդ մասի դրույթները։
4. Ակնկալվող արդյունքը
Նախագծի ընդունման արդյունքում ակնկալվում է պարզեցնել անշարժ գույքի հասցեավորման գործընթացը, նվազեցնել ավելորդ վարչարարությունը և ապահովել հասցեների վերաբերյալ միասնական, ամբողջական, հավաստի և գործող ստանդարտներին համապատասխան պաշտոնական էլեկտրոնային տեղեկատվական բազայի ձևավորումը։
Նախագծի կարգավորումները հնարավորություն կտան հասցեավորման հետ կապված խնդիրները լուծել ոչ միայն քաղաքացու դիմումի հիման վրա, այլև անշարժ գույքի պետական ռեգիստրի և հասցեավորումն իրականացնող լիազոր մարմինների նախաձեռնողական համագործակցության միջոցով։ Արդյունքում՝ արդեն իսկ գրանցված անշարժ գույքերի հասցեների անհամապատասխանությունները հնարավոր կլինի վերացնել առանց քաղաքացիների համար լրացուցիչ ֆինանսական բեռ առաջացնելու։
Նախագծի ընդունումը կնպաստի նաև պետական և տեղական ինքնակառավարման մարմինների պարտականությունների հստակեցմանը, ժամկետների պահպանման ապահովմանը։
Ընդհանուր առմամբ, Նախագծի ընդունման արդյունքում կձևավորվի հասցեների կառավարման ավելի արդյունավետ, կանխատեսելի և թվայնացված համակարգ, որը կնպաստի անշարժ գույքի պետական գրանցման գործընթացների պարզեցմանը, տվյալների որակի բարձրացմանը և քաղաքացիների ու իրավաբանական անձանց համար առավել հստակ վարչարարական միջավայրի ձևավորմանը։
5․ Նախագծի ընդունումը պետական բյուջեի եկամուտներում և ծախսերում փոփոխություններ չի առաջացնում:
Միևնույն ժամանակ, նախագծի ընդունումը կարող է հանգեցնել որոշակի նվազեցումների համայնքային բյուջեների եկամուտներում։
6․ Օրենքի ընդունման կապակցությամբ այլ նորմատիվ իրավական ակտերի ընդունման անհրաժեշտության մասին․
   Նախագծի ընդունման արդյունքում անհրաժեշտություն կառաջանա համապատասխան փոփոխություններ կատարել նաև ՀՀ կառավարության 2005 թվականի դեկտեմբերի 29-ի «Անշարժ գույքի՝ ըստ դրա գտնվելու վայրի հասցեավորման, ինչպես նաև անշարժ գույքի հասցեների շտեմարանի ստեղծման և վարման կարգը սահմանելու մասին» N 2387-Ն որոշման մեջ։
   7. Նախագիծը մշակվել է Կադաստրի կոմիտեի կողմից:
   8. Կապը ռազմավարական փաստաթղթերի հետ:
   Նախագիծը բխում է 2025 թվականի մարտի 21-ին կայացած խորհրդակցության ԽԱ/10-2025 արձանագրության (այսուհետ՝ Արձանագրություն) երրորդ հարցի քննարկման շրջանակում բարձրացված՝ Հայաստանի Հանրապետությունում հասցեավորման համակարգի գործող կառուցակարգերի գործնական խնդիրների լուծման և համակարգի կառուցվածքային բարեփոխման նոր մոտեցումների ու մեխանիզմների ներդրման անհրաժեշտությունից, ինչպես նաև ՀՀ վարչապետի մոտ 2026 թվականի հունիսի 16-ին կայացած՝ անշարժ գույքի գրանցման ինստիտուտի վերափոխման վերաբերյալ խորհրդակցության N Վ/75-2026 արձանագրության 2-րդ կետի 2.1-ին ենթակետի «բ» պարբերությամբ տրված հանձնարարականից, որով նախատեսվում է անշարժ գույքի հասցեի գրանցման գործառույթը հանել Կադաստրի կոմիտեի գործառույթների շրջանակից և համայնքի ղեկավարի որոշմամբ տրամադրված հասցեի՝ համապատասխան էլեկտրոնային համակարգ մուտքագրումը վերապահել համայնքներին։
    Միաժամանակ, նախագիծը համահունչ է ՀՀ Ազգային ժողովի 2026 թվականի օգոստոսի 25-ի N ԱԺՈ-3-Ն որոշմամբ հավանության արժանացած՝ ՀՀ կառավարության 2026–2031 թվականների ծրագրի 4-րդ բաժնի («Քաղաքաշինություն և ենթակառուցվածքներ») 5-րդ գլխի («Քաղաքաշինություն և տարածական պլանավորում») 5-րդ կետով նախատեսված՝ անշարժ գույքի գրանցման համակարգի բարեփոխման ռազմավարական ուղղությանը։

